Skokvideo's 'toonbeeld van onderwys-stelsel' | Netwerk24
Skokvideo's 'toonbeeld van onderwys-stelsel'
Deur Christiaan du Plessis 08 April 2019 06:57
Die Federasie van Beheerliggame van Suid-Afrikaanse Skole (Fedsas) het die sluiting van 'n kleuterskool in Oberholzer, naby Carletonville aan die Wes-Rand, verwelkom nadat 'n werker daar na bewering drie kinders mishandel het.
Nandi Mayathula-Khoza, die LUR vir maatskaplike ontwikkeling in Gauteng, het verlede week aangekondig haar departement sluit die Ninnies Neuron's-kleuterskool summier nadat video's van die beweerde mishandeling op sosiale media versprei is.
Fedsas het in 'n verklaring ook die polisie se optrede verwelkom.
Die vrou in die video's, Neli Senwamadi (40), het reeds verlede Maandag in die plaaslike landdroshof op 'n voorlopige aanklag van aanranding van 'n minderjarige verskyn.
Sy is op borgtog vrygelaat en moet weer op 7 Mei in die hof verskyn. Daar kan moontlik nog klagte teen haar bygevoeg word.
Paul Colditz, uitvoerende hoof van Fedsas, het in 'n verklaring gesê die voorval verteenwoordig alles wat met die Suid-Afrikaanse onderwysstelsel verkeerd is.
" 'n Baie groot gedeelte van die onderwysstelsel berus op vertroue. Of dit nou 'n kleuterskool of 'n openbare skool is, ouers het geen ander keuse nie as om diegene te vertrou in wie se sorg hul kinders vir 'n groot gedeelte van die dag gelaat word," sê Colditz.
Hy sê Fedsas se siening is dat daar geen swak skakel in die onderwysketting kan wees nie.
"Suid-Afrika het 'n ernstige probleem met geweld en kinders wat geweld aan die hand van gesagsfigure ervaar, sal altyd sukkel om ander persone in so 'n posisie te vertrou. Dit lei uiteindelik tot dissiplinêre probleme wanneer formele onderrig begin," sê hy.
Meer oor: Paul Colditz | Nandi Mayathula-Khoza | Carletonville | Onderwysdepartement | Fedsas | Kleuterskool